ઘાટકોપર (વેસ્ટ)ના ટ્રાફિક-વિભાગના સિનિયર ઇન્સ્પેક્ટર સુનીલ કુલકર્ણીએ આ બાબતમાં ઘાટકોપર (ઈસ્ટ)ના વિધાનસભ્ય અને રાજ્યના હાઉસિંગ મિનિસ્ટર પ્રકાશ મહેતાને લેખિતમાં ટ્રાફિકની સમસ્યાની અને નવા ફેરફારની માહિતી આપી હતી. આ બાબતમાં સુનીલ કુલકર્ણીએ ‘મિડ-ડે’ને કહ્યું હતું કે ‘ઘાટકોપરમાં જ્યારથી મેટ્રો રેલ શરૂ થઈ છે ત્યારથી રેલવે-સ્ટેશન અને એની આસપાસના વિસ્તારની ટ્રાફિક-સમસ્યા વકરી છે. આ વિસ્તારમાં ફેરિયાઓ બેસતા હોવાથી તેમ જ ગુરુવારે બજાર લાગતી હોવાથી અને રવિવારે પણ આ રોડ પર ભીડ થતી હોવાથી આ વિસ્તારમાં આવતાં વાહનોને બીજા રોડ પર ડાઇવર્ટ કરવાની જરૂરી છે. આના કારણે ટ્રાયલરૂપે આ વિસ્તારના ટ્રાફિકને બીજા માર્ગે વાળવાનો અમારા વિભાગે નિર્ણય લીધો છે. અમે પહેલાં આઠ દિવસ ટ્રાયલ લઈશું. ત્યાર પછી એને કાયમી ધોરણે અપનાવીશું.’